Kommer oor groot aardbewing in Suid-Kalifornië‘n Lugfoto van die San Andreas-verskuiwingsvlak. Foto: Wikipedia ’n Groep seismoloë het voorspel dat die suide van Kalifornië moontlik vandag deur ’n groot aardbewing van 7 of sterker op die momentmagnitudeskaal getref kon word. Dit volg nadat ŉ “swerm” aardbewings, waarvan sommige meer as ’n sterkte van 4 gemeet het, die afgelope paar dae naby die San Andreas-verskuiwingsvlak voorgekom het, berig die Christian Science Monitor. Volgens ’n berig in die Los Angeles Times is die gevaar egter reeds min of meer verby. Die Amerikaanse Seismologiese en Geologiese Opnamesentrum (USGS) beraam die waarskynlikheid vandag op een persent, aansienlik hoër as die “normale verwagting” van een teen 6 000 dat dit op enige gegewe dag kan voorkom. Indien die grote nie vandag toeslaan nie, neem die waarskynlikheid vinnig af dat dit nou sal voorkom, sodat die kanse teen die naweek weer “normaal” sal wees. In Maart vanjaar is bepaal dat die San Andreas “volgelaai” en “oorgehaal” is om die uitstaande grote te laat plaasvind. Agt jaar gelede is bereken dat as ’n skudding van 7,8 ontstaan waar die swerm nou voorgekom het, dit sowat 1 200 lewens sal eis en skade van $200 miljard aanrig. Daar word reeds sedert 2013 voorberei vir die moontlikheid van ŉ groot aardbewing. ŉ Spesiale span mense is sedertdien besig om ŉ militêre reaksieplan saam te stel. Die plan behels onder meer talle vragvliegtuie, helikopters en skepe sowel as duisende soldate, polisiebeamptes, brandbestryders, mediese personeel en ander kenners. Christian Science Monitor Los Angeles Times